L-Ewwel Pitazz – Paragrafi 141-150 Imma t-turmenti tiegħi qegħdin jaslu fit-tmiem. Il-Mulej qiegħed jagħtini l-għajnuna li Hu kien wegħidni. Dan nista' narah f'żewġ saċerdoti; jiġifieri, Patri Andrasz u Dun Sopocko. Waqt l-irtir qabel il-voti perpetwi tiegħi , għall-ewwel darba ħassejtni kollni kemm jien fil-paċi (permezz ta' Patri Andrasz ) , u wara mexxieni fl-istess direzzjoni Dun Sopocko. Dan kien it-twettiq tal-wegħda tal-Mulej. Meta ħassejtni fil-paċi u ġejt mgħallma kif għandi nimxi fil-mogħdijiet ta' Alla, l-ispirtu tiegħi feraħ fil-Mulej, u deherli li kont qiegħda niġri, u mhux nimxi. Ġwinħajja kienu miftuħin biex intir; tlajt 'il fuq fl-istess sħana tax-xemx, u minix se ninżel 'l isfel sakemm nistrieħ f'Dak li ruħi ntilfet fih għal dejjem. Issottomittejt ruħi kollni kemm jien għall-ħidma tal-grazzja. Alla qiegħed jinżel ferm lejn ruħi. Jien ma ninġibidx lura, lanqas niqaflu, imma nintilef Fih bħala teżor waħdieni tiegħi. Sirt ħaġa waħda mal-Mulej. Bħallikieku d-distanza bejnietna, il-Ħallieq u l-ħlejqa għabet. Għal ftit ġranet, ruħi kienet tinsab fi stat ta' estasi kontinwa. Il-Preżenza ta' Alla ma ħallitnix waħdi għal mument wieħed biss. U ruħi baqgħet f'għaqda kontinwa ta' mħabba mal-Mulej. Imma dan bl-ebda mod ma tellef it-twettiq ta' dmirijieti. Ħassejtni li ġejt mibdula f'imħabba; kont qiegħda naqbad kollni kemm jiena, imma mingħajr ma ninħaraq. Kont mitlufa kontinwament f'Alla; Alla ġibidni lejh b'mod hekk qawwi li xi drabi lanqas kont inkun naf li qiegħda f'din id-dinja. Kont tfixkilt u bżajt mill-grazzja ta' Alla għal żmien twil, u issa Alla stess, permezz ta' Patri Andrasz, neħħa d-diffikultajiet kollha. L-ispirtu tiegħi qiegħed iħares lejn ix-Xemx u fetaħ fil-blanzuni ir-raġġi Tiegħu għalih biss; ma nista' nifhem xejn iżjed... (is-sentenza tinqata' hawnhekk u ħsieb għal kollox ġdid jibda fil-linja li jmiss.) + Ħlejt ħafna mill-grazzji ta' Alla għax dejjem kont nibża' li nisfa mqarrqa. Alla ġibidni lejh b'mod hekk qawwi li spiss ma kienx ikolli l-qawwa biex nirreżisti l-grazzja Tiegħu meta kont inkun f'daqqa waħda mgħaddsa Fih. F'dawn il-waqtiet, Ġesu' kien jimlieni b'paċi hekk kbira li, iktar tard, ukoll meta kont nipprova nsir anzjuża, ma kienx jirnexxili.U mbagħad, smajt dan il-kliem ġewwa ruħi: Sabiex inti tkun żgura li nkun Jiena li qed nitlob dawn l-affarijiet kollha mingħandek, Jiena nagħtik paċi profonda li wkoll, jekk inti tkun trid tħossok inkwetata u mbeżżgħa, ma jkunx possibli għalik li tagħmel dan illum, imma l-imħabba timla lil ruħek sakemm tinsa lilek innifsek. Iktar tard Ġesu' tani saċerdot ieħor (Dun Sopocko) u kkmandani niftaħ qalbi miegħu. Għall-ewwel tqalt biex nagħmel dan, imma ċanfira severa mingħand Ġesu' sawbet umilta' profonda ġewwa ruħi. Taħt id-direzzjoni tiegħu, ruħi malajr għamlet progress fl-imħabba ta' Alla u ħafna xewqat tal-Mulej ġew imwettqa esternament. Ħafna drabi stagħġibt bil-kuraġġ u l-umilta' profonda ta' dan is-saċerdot. Kemm hi mnikkta ruħi talli ħliet dawk il-grazzji kollha! Kont qiegħda naħrab minn quddiem Alla, u Hu kien qiegħed jiġri warajja bil-grazzji Tiegħu. L-iktar li jiena kien ikolli esperjenza tal-grazzji ta' Alla kien meta Hu tani direttur spiritwali, jien kont iktar fidila għall-grazzji. Grazzi għad-direttur u l-mod kif hu kien jgħasses fuq ruħi, tgħallimt x'jiġifieri tmexxija u kif iħares lejha Ġesu'. Ġesu' kien iwiddibni dwar l-iċken difett u saħaq li Huwa stess kien jiġġudika l-każ li jien kont inpoġġi quddiem il-konfessur tiegħi; u (Huwa qalli) li... kull nuqqas kontra l-konfessur kien jolqot Lili stess. Meta, taħt id-direzzjoni tiegħu, ruħi bdiet tħoss ġabra u paċi profonda, jiena spiss kont nisma' dan il-kliem ġewwa ruħi: Saħħaħ lilek innfisek għat-taqbida – kliem li kien jiġi mtenni diversi drabi f'ħinijiet diversi. + Ġesu' spiss jgħarrafni x'ma jogħġbux f'ruħi, u iktar minn darba ċanfarni għal dawk li jidhru li huma affarijiet żgħar imma li kienu, fil-fatt, affarijiet ta' importanza kbira. Huwa widdibni u ppruvani bħala Mgħallem. Għal ħafna snin Huwa stess kien jedukani sa ma wasal il-waqt meta tani direttur spiritwali. Qabel, Hu stess kien ifisser dak li ma stajtx nifhem; imma issa, Huwa jgħidli nistaqsi lill-konfessur tiegħi dwar kollox u spiss igħid: Jiena nwieġbek permezz tal-kliem tiegħu. Kun fil-paċi. Qatt ma ġrali li rċevejt tweġiba li kienet tmur kontra dak li l-Mulej ried mingħandi, meta kont nippreżentaha lid-direttur spiritwali (Dun Sopocko). Xi kultant jiġri li Ġesu' l-ewwel jitlob mingħandi ċerti affarijiet, li dwarhom ħadd ma jaf xejn, u mbagħad, meta jiena noqgħod għarkobbtejja fil-konfessinarju, il-konfessur tiegħi jagħtini l-istess ordni – imma dan, ma jiġrix ta' spiss. Meta, fuq perjodu twil, ruħ tkun irċieviet ħafna dawl u ħafna ispirazzjonijiet, u meta l-konfessuri jkunu kkonfermaw minn fejn ikunu ġejjin dawn l-ispirazzjonijiet u lir-ruħ ikunu serrħulha rasha; jekk l-imħabba tagħha tkun kbira, Ġesu' issa jgħarrafha li jkun wasal iż-żmien li tpoġġi fil-prattika dak li tkun irċeviet. Ir-ruħ tintebaħ li Alla qiegħed jafda fuqha, u dan l-għarfien jagħtiha s-saħħa. Tkun taf li, sabiex tkun fidila, hija spiss ikollha tħabbat wiċċha ma' diversi diffikultajiet, imma hija tafda f'Alla u, grazzi għal din il-fiduċja, tilħaq dak il-punt li Alla jkun qiegħed isejħilha għalih. Id-diffikultajiet ma jwerwruhiex; huma bħallikieku l-ħobż ta' kuljum tagħha. La jbeżżgħu u lanqas iwerwru lir-ruħ, bħalma gwerrier li l-ħin kollu jaffaċċja l-battalja ma jibżax mit-tir tal-kanun. Minflok ma tibża', hija toqgħod tissemma' sabiex tkun ċerta minn fejn l-għadu jibda l-attakk tiegħu sabiex tirbaħlu. Ma tagħmel xejn bl-addoċċ, imma tifli u taħseb sewwa fuq kollox u ma toqgħodx fuqha nnfisha biss, imma titlob bil-ħerqa u titlob il-parir ta' gwerriera oħra li għandhom l-esperjenza u huma għaqlin. Meta r-ruħ taġixxi b'dan il-mod, hija kważi dejjem tirbaħ. Ikun hemm attakki meta r-ruħ ma jkollhiex ħin toqgħod taħseb jew tfittex li tieħu parir; imbagħad jkollha tidħol f'taqbida li tfisser jew ħajja jew mewt. Xi drabi tkun ħaġa tajba li taħrab u tistkenn fil-Qalb midruba ta' Ġesu', mingħajr ma twieġeb lanqas kelma waħda. B'dan l-istess att l-għadu jkun diġa ntrebaħ. Fi żmien ta' kwiet, ukoll, ir-ruħ tkompli tisforza, bħalma jiġri fiż-żmien tal-battalja. Għandha taħdem, u taħdem bl-enerġija; inkella m'għandhiex l-ebda ċans li takkwista r-rebħa. Jiena nħares il-mumenti ta' paċi bħala preparament għar-rebħa. Ir-ruħ trid tkun dejjem għassa, għassa, u dejjem għassa. Ir-ruħ li tirrifletti tirċievi ħafna dawl. Ruħ li tkun distratta tkun fil-periklu li taqa' u ma jkollhiex għalfejn tistagħġeb meta taqa'. O Spirtu ta' Alla, Direttur tar-ruħ, għaref huwa dak li inti rawwimt! Imma, sabiex l-Ispirtu ta' Alla jaħdem fir-ruħ, hemm bżonn il-paċi u l-ġabra. It-talb – Ruħ tarma lilha nnfisha permezz tat-talb għal taqbid ta' kull xorta. Ikun xi jkun stat li r-ruħ tkun tinsab fih, hija għandha titlob. Ruħ li hi safja u sabiħa għandha titlob, inkella titlef is-sbuħija tagħha; ruħ li qiegħda tistinka għas-safa trid titlob għax inkella qatt ma tiksbu; ruħ li għadha kemm ikkonvertiet trid titlob, inkella terġa' taqa'; ruħ midinba, mgħaddsa fid-dnubiet, trid titlob, sabiex terġa' tqum. M'hemm l-ebda ruħ li m'għandhiex id-dmir titlob, għax kull grazzja tasal għand ir-ruħ permezz tat-talb. Jien niftakar li rċevejt l-iktar dawl waqt l-adorazzjoni li kont nagħmel wiċċi mal-art quddiem is-Sagrament Imqaddes għal nofs siegħa kuljum matul ir-Randan kollu. F'dak il-ħin sirt naf lili nnifsi u lil Alla b'mod iktar profond. Madankollu, għalkemm kelli l-permess tas-Superjuri tiegħi biex dan nagħmlu, xorta waħda ltqajt ma' ħafna ostakli biex inkun nista' nitlob b'dan il-mod. Ir-ruħ għandha tintebaħ li, sabiex wieħed jitlob u jippersevera fit-talb, irid jarma lilu nnifsu bil-paċenzja u jħabbat wiċċu bil-kuraġġ kollu ma' diffikultajiet minn ġewwa. Id-diffikultajiet minn ġewwa huma l-iskuraġġiment, in-nixfa, it-toqol fl-ispirtu u t-tentazzjonijiet. Id-diffikultajiet minn barra huma r-rispett uman tal-ħin; wieħed għandu josserva l-ħin li hu riservat għat-talb. Din kienet l-esperjenza personali tiegħi għax, meta ma kontx nitlob fil-ħin riservat għat-talb, iktar tard ma kontx inkun nista' nagħmlu dan minħabba d-dmirijiet tiegħi; jew inkella wkoll jekk kien jirnexxili nagħmlu, dan kont nagħmlu biss b'diffikulta' kbira għax fil-ħsieb kont nibqa' nhewden fuq dmirijieti. Kelli wkoll diffikulta' oħra: meta ruħ tkun talbet sewwa u spiċċat it-talb fi stat ta' ġabra profonda interna, nies oħrajn jirreżistu din l-ġabra tagħha; u għalhekk ir-ruħ għandha tieħu paċenzja sabiex tippersevera fit-talb. Kien jiġrili ta' spiss li meta ruħi kienet tkun mgħaddsa iktar fil-fond t'Alla, u jiena nkun ħadt frott ikbar mit-talb, u l-preżenza ta' Alla kienet tkun miegħi matul il-ġurnata, u waqt xogħli kien ikun hemm iktar ġabra u eżatezza u sforz waqt il-qadi ta' dmirijieti, dan kien preċiżament meta kont naqla' l-aktar ċanfir talli kont traskurata fi dmirijieti u indifferenti għal kollox. Erwieħ li mhumiex daqshekk miġburin iridu li l-oħrajn ikun bħalhom, għax huma (kawża) ta' rimors kontinwu għalihom. + Ruħ nobbli u delikata, ukoll l-iktar waħda sempliċi, imma li għandha sensibbiltajiet delikati, tara lil Alla f'kollox, issibu kullimkien, u taf issibu wkoll fl-affarijiet l-iktar moħbijin. Għaliha kollox hu importanti, tapprezza ħafna kollox; trodd ħajr lil Alla għal kollox; tieħu ġid għar-ruħ minn kollox, u tagħti l-glorja kollha lil Alla. Tqiegħed l-fiduċja tagħha f'Alla u ma titħawwadx meta jasal il-waqt tat-tiġrib. Taf li Alla huwa dejjem l-aqwa Missier u ftit tagħti kas ta' kif jaħsbuha l-oħrajn. Hija ssegwi bil-fedelta' l-inqas nifs tal-Ispirtu s-Santu; tifraħ b'dan il-Mistieden Spirtwali u taqbad miegħu l-ħin kollu bħalma tagħmel tarbija ma' ommha. Fejn erwieħ oħra jieqfu bil-biża', din ir-ruħ tibqa' miexja mingħajr biża' jew diffikulta'. Meta l-Mulej innifsu irid ikun qrib ruħ u jmexxiha, Huwa jneħħi min-nofs kulma hu estern. Meta mradt u ħaduni fl-infermerija kelli nbati ħafna affarijiet koroh minħabba din il-ħaġa. Konna tnejn morda fl-infermerija. Is-sorijiet kienu jiġu jaraw lil Swor N. imma ħadd ma kien jiġi jara lili. Veru li kien hemm infermerija waħda biss, imma kulħadd kien ikollu ċ-ċella tiegħu. L-iljieli fix-xitwa kienu jkunu twal, u Swor N. kien ikollha d-dawl u l-kuffji tal-widna biex tisma' r-radju, filwaqt li jiena lanqas biss ma stajt inħejji l-meditazzjoni tiegħi għax ma kellix dawl. Meta kienu għaddew ġimgħatejn b'dan il-mod, darba waħda filgħaxija lmenjtajt mal-Mulej li kont qiegħda nbati ħafna u li lanqas biss stajt inħejji l-meditazzjoni tiegħi għax ma kellix dawl. U l-Mulej qalli li Hu kien ser jiġi kull filgħaxija u jagħtini l-punti għall-meditazzjoni tal-ġurnata li tmiss. Dawn il-punti dejjem kienu jkunu dwar il-Passjoni ħarxa Tiegħu. Huwa kien igħid: Aħseb fuq it-tbatijiet Tiegħi quddiem Pilatu. U hekk b'dan il-mod, punt wara l-ieħor jien mmeditajt il-Passjoni ħarxa Tiegħu għal ġimgħa sħiħa. Minn dak iż-żmien 'il quddiem, daħal ferħ kbir ġewwa ruħi u ma bqajtx irrid la viżitaturi u lanqas id-dawl; għalija kien biżżejjed Ġesu' għal kollox. Is-superjuri kienu verament jieħdu ħsieb il-morda, imma l-Mulej ordna li jiena nħossni abbandunata. Dan l-aqwa fost l-għalliema kollha, jneħħilek kull ħlejqa sabiex ikun jista' jaġixxi Hu stess. Ħafna drabi, kelli l-esperjenza ta' tant tbatija u persekuzzjonijiet li s-Superjura M. (aktarx Madre Margaret) hi stess qaltli: "Sor, narak bħala waħda fuq is-salib. Imma jiena nista' nara li hemm Ġesu' fin-nofs. Kun fidila lejn il-Mulej." + Jiena nixtieq nikteb ħolma li kelli dwar Santa Tereża tal-Bambin Ġesu'. F'dak iż-żmien kont għadni novizza u kont għaddejja minn xi diffikultajiet interjuri marbutin ma' oħrajn esterjuri. Għamilt noveni lil diversi qaddisin, imma s-sitwazzjoni saret iktar diffiċli. It-tbatijiet li din ikkawżatli kienu hekk kbar li ma kontx naf kif kont ser inkompli ngħix; imma f'daqqa waħda ġieni l-ħsieb li kelli nitlob lil Santa Tereża tal-Bambin Ġesu'. Bdejt novena lil din il-qaddisa, għaliex qabel ma dħalt il-kunvent kelli devozzjoni kbira lejha. Dan l-aħħar kont b'xi mod ittraskurajt din id-devozzjoni, imma fil-bżonn tiegħi rġajt bdejt nitlob b'ħeġġa kbira. Fil-ħames jum tan-novena, ħlomt b'Santa Tereża, imma dehritli bħallikieku kienet għadha ħajja hawnhekk. Ħbiet minni l-fatt li kienet qaddisa u bdiet tfarraġni u tgħidli li m'għandix ninkwieta dwar din il-ħaġa, imma nafda iktar f'Alla. Hija qaltli: 'Jiena wkoll batejt ħafna' imma jiena ma tantx emmintha u għidt: "Jiena jidhirli li inti ma batejt xejn." Imma Santa Tereża weġbitni b'mod konvinċenti li hija kienet tassew batiet ħafna u qaltli: "Sor, kun af li fi żmien tlett ijiem id-diffikulta' tispiċċa b'mod sodisfaċenti." Meta jiena wrejt li ma tantx kont lesta li nemminha, hija wrietni li hi kienet qaddisa. F'dak il-waqt, ruħi mtliet b'ferħ kbir u jiena għidtilha: "Inti qaddisa?" "Iva." Hija wieġbet: "Jiena qaddisa. Emmen li din il-ħaġa ser tiġi maħlula fi żmien tlett ijiem." U jiena għidt: "Għażiża ħelwa Tereża, għidli jiena għad immur il-ġenna?" U hija wieġbet, "Iva, inti għad tmur il-ġenna, Sor." " U jien għad inkun qaddisa?" U għal din hija wieġbet: "Iva, int għad tkun qaddisa." "Imma, ċkejkna Tereża, jiena għad inkun qaddisa bħalek, meqjuma fuq l-altar?" U hija wieġbet: "Iva, inti għad tkun qaddisa bħali, imma trid tafda fil-Mulej Ġesu'". Jiena mbagħad staqsejtha jekk ommi u missieri jmorrux il-ġenna, jekk... (sentenza mhux kompluta). U hija wieġbet iva. Komplejt nistaqsi: "U ħuti jmorru l-ġenna?" Hija qaltli nitlob ħafna għalihom, imma ma tatnix tweġiba definita. Jiena fhimt li huma kellhom bżonn ħafna talb. Din kienet il-ħolma. U bħalma jgħid il-qawl, il-ħolm hu imaġinazzjoni; Alla huwa fidi. Madankollu, tlett ijiem wara, il-problema ġiet maħlula b'mod tassew faċli, bħalma kienet qaltli. Kienet ħolma, imma kellha tifsira tagħha.
Djarju ta' Swor Fawstina – L-1 Pitazz (par.141-150)